[{"text_idx": "#000001", "text": "\u201cCyfaill, cymwynaswr, talent, gwranda\u0308wr, arsyllwr...sut mae disgrifio Meic? Bu\u2019n gefnogwr brwd o Bara Caws ers y cychwyn, ac mae ei waddol i\u2019r theatr a\u2019r cyfryngau yng Nghymru yn amhrisiadwy. O\u2019m rhan i cefais gyfle i weithio ag ef fel cyd-actor; cyfle i bortreadu rhai o\u2019i gymeriadau mwyaf cofiadwy; ac yn fwyaf diweddar y pleser o esgor ar berthynas newydd efo fo fel cyfarwyddwr o\u2019i waith. \u2018Roedd ei ddisgyblaeth, ei graffter, ei ddiddordeb, ei chwilfrydedd, ei hoffter o\u2019i gymeriadau, ac o drafod a sgwrsio, a rhoi\u2019r byd yn ei le mewn modd dwys a\u2019r modd mwyaf pryfoclyd heb ei ail. \u2018Roedd wedi gyrru drama newydd sbon at Bara Caws ddechrau eleni, a \u2018roedden ni wrthi\u2019n trio trefnu cyfarfod i drafod y gwaith ymhellach pan gafodd ei daro\u2019n ddifrifol wael. Deuddydd wedi iddo farw cefais gerdyn ganddo, drwy law Catrin, ac yn ei ffordd ddihafal ei hun yn fy herio i ymgymryd a\u0302\u2019r gwaith asap \u2013 a fel ddeudodd Catrin \u2013 \u201cPwy yda ni i ignorio hynny?\u201d... Felly bydd hi\u2019n bleser cael llwyfannu Dwyn i Gof y flwyddyn nesaf \u2018ma. Fyddai\u2019n colli\u2019r cyfle i drafod, i ddadlau ac i herio ar y daith hon, ond diolch \u2013 unwaith eto \u2013 am y fraint.\u201d"}, {"text_idx": "#000004", "text": "Yn stod y chwe mis arweiniodd i\u2019r lein \u2018fythgofiadwy\u2019 yna mi oeddem wedi cael oriau o gysur a Meic wedi profi i ni mai nid y rhegi oedd yn bwysig iddo o gwbwl. Un modd o fynegiant oedd hwnnw ac un oedd yn orchudd garw tros eiconoclastiaeth clyfar a chenedlgarwch, dros gariad at y dweud a\u2019r cymeriadu. Tu o\u0302l i\u2019r maswedd bras \u2018roedd \u2018na feddwl ac ystyr a gofal. Fel yn y gwaith felly yn y dyn, tu o\u0302l i\u2019r hyder mawr a\u2019r chwerthiniad heintus \u2018roedd \u2018na ddwysder a chanol moesol a\u2019r dewrder i\u2019w fynegu. Mae ei gyfraniad i fyd y ddrama yng Nghymru yn ddifesur a\u2019n dyled iddo fel cwmni yn fawr. Dwi\u2019n falch o fod wedi cael ei nabod ac ydw i\u2019n mynd i anghofio cael y fraint o gydweithio gyda Meic ? Wel \u2013 dim ff** o beryg ylwch!\u201d"}, {"text_idx": "#000007", "text": "Coffa da am ddyn a oedd yn fodlon \u2018dod i\u2019r adwy\u2019 ac am gwmni\u0308wr ffraeth a gipwyd gan y Cychwr ar ddiwrnod fy mhenblwydd.\u201d"}, {"text_idx": "#000008", "text": "\u201cY cardyn \u2018Dolig cynta\u2019 ar y mat bob blwyddyn, ac arno un enw ac un brif-lythyren...\u2019Povey, X.\u2019 A phob blwyddyn mi oedd ei lawsgrifen yn codi gwe\u0302n a chynhesrwydd-tu-mewn am atgofion hynod hapus yn ei gwmni. Chwerthwr swnllyd, yn enwedig ar ben ei jo\u0302cs ei hun! Dwi\u2019n cofio bod yn barod i fynd ar y llwyfan i neud perfformiad o \u2018Wal\u2019 [Aled Jones Williams] yn Neuadd Llanofer flynyddoedd yn o\u0302l, dim ond rhyw ddau neu dri yn y gynulleidfa, a chlywed llais Povey yn cerdded i mewn drw\u2019r neuadd wag, ista i lawr, a gweiddi ar Ber neu Ems yn y cefn \u2013 \u201cDwi\u2019m yn cymyd se\u0302t neb yn fama na\u2019dw?!\u201d cyn i\u2019w chwerthiniad harti adleisio dros y lle a chodi\u2019r we\u0302n arferol ar wynebau Maldwyn a finnau, gefn llwyfan."}, {"text_idx": "#000010", "text": "O hyn ymlaen, yn \u2018y nghalon i fydd \u2018Povey. X\u2019, dim ar y mat. Diolch me\u0302t. Merf. X.\u201d"}, {"text_idx": "#000011", "text": "\u201cAnodd meddwl na welwn ni byth o Meic eto \u2013 mor annheg ei fod wedi gorfod ein gadael mor fuan. \u2018Roedd yn ffrind annwyl a charedig a phob amser yn llawn hwyl \u2013 dwi\u2019n gweld ei we\u0302n ddireidus pan dwi\u2019n meddwl amdano. \u2018Roedd yn un o\u2019n dramodwyr gorau ni yng Ngymru ac mor ddisgybledig wrth ei waith. Mae\u2019r ffilm a\u0302 ysgrifennodd rhai blynyddoedd yn o\u0302l \u2013 \u2018Nel\u2019 gyda Beryl Williams yn y prif ran \u2013 yn aros yn y cof, a\u2019i ddrama \u2018Diwedd y Byd\u2019 yn fy nhyb i yn gampwaith. Mi fydd colled a bwlch enfawr ar ei o\u0302l \u2013 mae ei gyfraniad i fyd y theatr a theledu wedi bod yn amhrisiadwy. Cwsg yn dawel Meic \u2013 mi oedda ti\u2019n spesial. Fy nghydymdeimlad dwysaf a\u2019r teulu i gyd.\u201d"}]